
     Бактериалды вагиноз – қынап микрофлорасының бұзылуымен сипатталатын, полимикробты клиникалық синдром. Бұл жағдайда қынап бөліндісінің құрамы өзгеріп, лактобактериялар мен анаэробты микроорганизмдер арасындағы тепе-теңдік бұзылады.

Этиологиясы.

Аурудың дамуына Gardnerella vaginalis, Mobiluncus species және басқа да анаэробты микроорганизмдер себеп болады.
Gardnerella vaginalis – ұсақ, таяқша тәрізді микроорганизмдер, ал Mobiluncus species – жартылай доға тәрізді иілген, әртүрлі мөлшердегі бактериялар.
Бұл микроорганизмдердің маңызды ерекшелігі – олар қынап эпителийінің жасушаларының бетіне жабысып, «кілтті жасушалар» (clue cells) деп аталатын құрылымдарды түзеді. Осы жасушалардың анықталуы бактериалды вагиноздың негізгі диагностикалық белгісі болып табылады.
Бактериалды вагиноз кезінде қынаптың экожүйесінде келесі өзгерістер байқалады:
· қалыпты Lactobacillus флорасы анаэробты микроорганизмдермен алмасады; 
· анаэробтардың үлесі артады; 
· қынап ортасының рН көрсеткіші 4,5-тен жоғарылайды; 
· микроорганизмдер саны айтарлықтай көбейеді. 
Ер адамдарда да аталған микрофлора несеп-жыныс жолдарының шырышты қабатында кездесуі мүмкін. Алайда қабыну реакциясы әлсіз болғандықтан, көп жағдайда клиникалық белгілер байқалмайды.

Клиникалық көрінісі.

Бактериалды вагинозбен ауыратын әйелдердің шамамен 50%-ында шағым болмайды, дегенмен зертханалық талдау диагнозды растайды.
Айқын клиникалық жағдайда:
· жағымсыз иісті бөлінді; 
· қышу; 
· жайсыздық сезімі; 
· зәр шығару кезіндегі дискомфорт байқалуы мүмкін. 
Қынаптан бөлінетін бөлінді әдетте сұрғылт-ақ түсті, жағымсыз «балық иісі» болады (әсіресе сілтілік ортада күшейеді).
Ер адамдарда Gardnerella vaginalis көбіне қабыну туғызбайды, сирек жағдайда уретрит дамуы мүмкін.

Диагностикасы:
· бактериоскопиялық әдіс; 
· бактериологиялық әдіс. 
Дифференциалды диагностика басқа да урогенитальды инфекциялармен зертханалық әдістер арқылы жүргізіледі.
Маңғыстау облыстық ЖИТС орталығында 2004 жылдан бері Достық кабинеті жұмыс істейді. Бұл кабинет халықтың негізгі тәуекел топтарына (инъекциялық есірткі тұтынушылар, секс қызметкерлері, трансгендер адамдар, АИТВ-мен өмір сүретін тұлғалар) тегін және анонимді медициналық қызмет көрсетеді.
2025 жылы 17 пациентте бактериалды вагиноз анықталып, толық ем жүргізілді.
2026 жылдың алғашқы 6 айында 4 пациенттен анықталып, тиісті ем шаралары жасалды.

Алдын алу шаралары:
· жыныстық қатынас кезінде мүшеқапты қолдану; 
· жеке бас гигиенасын сақтау; 
· кездейсоқ жыныстық қатынастан бас тарту; 
· тұрақты медициналық тексеруден өту; 
· интимдік аймаққа агрессивті құралдарды (спрей, дезодорант, сұйық сабын) қолданбау; 
· синтетикалық және тар іш киім кимеу; 
· антибиотиктерді дәрігердің тағайындауынсыз қабылдамау; 
· қажетсіз қынапты шаюдан (спринцевание) бас тарту. 
Бактериалды вагинозды өздігінен емдеуге болмайды. Емдеу тактикасын тек дәрігер анықтайды. Уақтылы жүргізілген ем асқынулардың алдын алып, толық сауығуға мүмкіндік береді.

